Podlitiek: Ramaphosa sê nie veel, en matrieks weer op pad na die meulOpgestel deur die Podlitiek-span Pres. Cyril Ramaphosa het Sondagaand aangekondig dat Suid-Afrika op 1 Junie na vlak 3 van die afsonderingsvlakke skuif. (Foto: Elmond Jiyane/GCIS) Soos ’n lelie wat lyk asof hy wil-wil blom, is Suid-Afrika stadig maar seker besig om oop te maak, ná ons weens die Covid-19-pandemie in ons huise vasgekluister was. Hierdie veranderinge lei dikwels tot nuuswaardige gebeure, gebeure waarop die paneel van Podlitiek graag hul kommentaar duidelik wil stel. In vandag se episode praat Ernst van Zyl, Paul Maritz, en Daniël Eloff oor die president se onlangse toespraak, skole wat begin oopmaak, en die geweld waaraan hierdie inperkingstyd gekenmerk sal word. Eerstens kom die president se toespraak rakende die skuif na vlak 3 aan die beurt. Weer eens is daar baie woorde, maar min werklike inhoud gewees. Buiten vir die toelating van drankaankope vanaf 1 Junie, het die president nie veel vir Suid-Afrikaners gegee om na uit te sien nie. Die Podlitiek-span voel dat president Ramaphosa besig is om sy skare te verloor, en dat selfs die mees getroue Ramaforieërs hul vertroue in die eerbare staatshoof begin verloor. Volgende aan die beurt is die nuus dat skole reeds vandeesweek vir personeel geopen het en binnekort vir matrieks en gr. 7’s ook gaan open. Ongelukkig is daar, soos wat dit maar gaan, diegene wat nie ten gunste van kinders se terugkeer na skole is nie. Die Podlitiek-span gee ’n klokhelder opinie oor wie dit is wat pro-terugkeer is, en waarom, asook wie die partye is wat eerder Jan Tuisbly se karretjie vir skoliere sal laat ry, en watter motiewe hulle dryf. Derdens word daar vir die soveelste keer gekla oor die manier waarop die Suid-Afrikaanse weermag en polisie ons tydens die inperking hanteer het. Die getroue Podlitiek-luisteraar sal weet dat die paneel veral bekommerd is oor die ontplooiing van soldate om burgerlikes in hul erwe te hou. As dit nie ’n duidelike magsvergryp is nie, wel, dan is niks sekerlik magsvergryp nie? By Podlitiek lewer ons nie net die nuus nie, ons maak dit. Luister Podlitiek. Die Podlitiek-span bestaan uit Hermann Pretorius (IRV), Ernst van Zyl (AfriForum), Paul Maritz (Solidariteit) en Daniël Eloff (Hurter Spies Ing.).